Document ID: 32015R0408

KOMISIJOS ĮGYVENDINIMO REGLAMENTAS (ES) 2015/408
2015 m. kovo 11 d.
dėl Europos Parlamento ir Tarybos reglamento (EB) Nr. 1107/2009 dėl augalų apsaugos produktų pateikimo į rinką 80 straipsnio 7 dalies įgyvendinimo ir dėl keistinų medžiagų sąrašo sudarymo
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 78 straipsnio 2 dalį,
kadangi:
(1)
veikliosios medžiagos, kurios tenkina vieną ar daugiau Reglamento (EB) Nr. 1107/2009 II priedo 4 punkte nurodytų kriterijų, turi būti priskiriamos keistinoms medžiagoms;
(2)
pagal Reglamento (EB) Nr. 1107/2009 80 straipsnio 7 dalį Komisija turi sudaryti į Tarybos direktyvos 91/414/EEB (2) I priedą įtrauktų medžiagų, tenkinančių Reglamento (EB) Nr. 1107/2009 II priedo 4 punkte nurodytus kriterijus, sąrašą, toliau vadinamą keistinų medžiagų sąrašu;
(3)
siekdama užtikrinti Sąjungos politikos dėl veikliųjų medžiagų, kurios pagal jų savybes priskirtinos keistinoms medžiagoms, darnumą ir laikydamasi vienodo požiūrio į šias medžiagas Komisija į tą sąrašą taip pat turėtų įtraukti veikliąsias medžiagas, patvirtintas pagal Reglamentą (EB) Nr. 1107/2009 remiantis 80 straipsnio 1 dalies pereinamojo laikotarpio nuostatomis;
(4)
remiantis peržiūros ataskaitoje, Europos maisto saugos tarnybos išvadose (3) arba vertinimo ataskaitos projekte ir susijusiuose prieduose bei tarpusavio peržiūros ataskaitose pateikta informacija arba atsižvelgiant į klasifikavimą pagal Europos Parlament ir Tarybos reglamentą (EB) Nr. 1272/2008 (4) buvo galima nustatyti medžiagas, tenkinančias Reglamento (EB) Nr. 1107/2009 II priedo 4 punkte nurodytus kriterijus. Šiuose dokumentuose, kai taikytina, pateikiama informacija apie taikomą leidžiamą paros dozę (LPD), ūmaus poveikio etaloninę dozę (ŪPED) arba leidžiamą poveikio naudotojui lygį (LPNL), informacija apie medžiagų patvarumą, bioakumuliaciją ir toksiškumą (PBT), informacija apie Reglamento (EB) Nr. 1107/2009 II priedo 4 punkto trečioje įtraukoje nurodytus pavojingus padarinius, neveikliųjų izomerų kiekį, klasifikavimą pagal Reglamentą (EB) Nr. 1272/2008 priskiriant 1A ar 1B kategorijos kancerogenams, 1A ar 1B kategorijos toksiškoms reprodukcijai medžiagoms arba medžiagoms, turinčioms endokrininę sistemą ardančių savybių. Remiantis šia informacija nustatyta, kad šio reglamento priede nurodytos medžiagos tenkina vieną ar kelis Reglamento (EB) Nr. 1107/2009 II priedo 4 punkte nurodytus kriterijus. Informacija buvo konsoliduota ir ją galima rasti pagalbinėje keistinų medžiagų sąrašo sudarymo priemonėje, pateiktoje Komisijos svetainėje (5);
(5)
veikliųjų medžiagų 1-metilciklopropeno, amitrolo, diklofopo, dimetoato, etoprofoso, fenamifoso, fipronilo, fluometurono, haloksifopo-P, metamo, oksamilo, sulkotriono ir triazoksido leidžiama paros dozė (LPD) yra gerokai mažesnė nei daugumos atitinkamos medžiagų grupės arba naudojimo kategorijos patvirtintų veikliųjų medžiagų. Veikliųjų medžiagų dimoksistrobino, fenamifoso, metomilo ir oksamilo ūmaus poveikio etaloninė dozė (ŪPED) yra gerokai mažesnė nei daugumos atitinkamos medžiagų grupės arba naudojimo kategorijos patvirtintų veikliųjų medžiagų. Veikliųjų medžiagų amitrolo, bromadiolono, difenakumo, dimetoato, dikvato, etoprofoso, fenamifoso, flukvinkonazolo, metamo, sulkotriono, triazoksido ir varfarino leidžiamas poveikio naudotojui lygis (LPNL) yra gerokai mažesnis nei daugumos atitinkamos medžiagų grupės arba naudojimo kategorijos patvirtintų veikliųjų medžiagų. Todėl šias veikliąsias medžiagas tikslinga įtraukti į keistinų medžiagų sąrašą;
(6)
veikliosios medžiagos lufenuronas, oksifluorfenas ir chinoksifenas tenkina kriterijus, pagal kuriuos jos priskiriamos patvarioms ir bioakumuliacinėms medžiagoms. Veikliosios medžiagos amitrolas, bifentrinas, bromukonazolas, chlortoluronas (stereocheminės savybės nenurodytos), vario junginiai (vario hidroksido, vario oksichlorido, vario oksido, Bordo mišinio ir tribazio vario sulfato variantai), ciprokonazolis, ciprodinilas, difenokonazolas, diflufenikanas, dimoksistrobinas, dikvatas, epoksikonazolas, fenbutatino oksidas, fludioksonilas, flufenacetas, fluopikolidas, flukvinkonazolas, haloksifopas-P, imazamoksas, imazosulfuronas, izoproturonas, izopirazamas, lenacilas, lufenuronas, metkonazolas, metribuzinas, metsulfurono metilas, miklobutanilas, nikosulfuronas, oksadiazonas, oksifluorfenas, paklobutrazolas, pirimikarbas, prochlorazas, propikonazolas, propoksikarbazonas, prosulfuronas, chinoksifenas, tebukonazolas, tebufenpiradas, tepraloksidimas, trialatas, triasulfuronas ir ziramas tenkina kriterijus, pagal kuriuos jos priskiriamos patvarioms ir toksiškoms medžiagoms. Veikliosios medžiagos aklonifenas, difenakumas, esfenvaleratas, etofenproksas, etoksazolis, famoksadonas, liambda-cihalotrinas, lufenuronas, oksifluorfenas, pendimetalinas ir chinoksifenas tenkina kriterijus, pagal kuriuos jos priskiriamos bioakumuliacinėms ir toksiškoms medžiagoms. Todėl šias veikliąsias medžiagas tikslinga įtraukti į keistinų medžiagų sąrašą;
(7)
veikliųjų medžiagų mekopropo ir metalaksilo sudėtyje yra didelė dalis neveikliųjų izomerų. Todėl šias veikliąsias medžiagas tikslinga įtraukti į keistinų medžiagų sąrašą;
(8)
veikliosios medžiagos karbendazimas, epoksikonazolas, flumioksazinas, gliufozinatas, linuronas, oksadiargilas, kvizalofopas-P (kvizalofopo-P tefurilo variantas) ir varfarinas klasifikuojamos arba turi būti klasifikuojamos pagal Reglamento (EB) Nr. 1272/2008 nuostatas kaip 1A ar 1B kategorijos toksiškos reprodukcijai medžiagos. Todėl šias veikliąsias medžiagas tikslinga įtraukti į keistinų medžiagų sąrašą;
(9)
kadangi dar nepriimta priemonių, susijusių su konkrečiais moksliniais kriterijais, skirtais endokrininę sistemą ardančioms savybėms nustatyti, kaip nurodyta Reglamento (EB) Nr. 1107/2009 II priedo 3.6.5 dalies pirmoje pastraipoje, pagal trečią pastraipą reikėjo nustatyti, ar medžiaga turi būti laikoma turinčia tokių savybių. Pagal šią nuostatą veikliosios medžiagos chlortoluronas (stereocheminės savybės nenurodytos), dimoksistrobinas, epoksikonazolas, molinatas, profoksidimas, tepraloksidimas ir tiaklopridas turi būti laikomos turinčiomis endokrininę sistemą ardančių savybių, kurios gali daryti neigiamą poveikį žmonėms. Todėl šias veikliąsias medžiagas tikslinga įtraukti į keistinų medžiagų sąrašą;
(10)
valstybėms narėms ir suinteresuotosioms šalims turėtų būti suteiktas pagrįstas laikotarpis prisitaikyti prie šio reglamento nuostatų;
(11)
šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Keistinos medžiagos
Į Direktyvos 91/414/EEB I priedą įtrauktos veikliosios medžiagos, tenkinančios Reglamento (EB) Nr. 1107/2009 II priedo 4 punkte nustatytus kriterijus, nurodomos šio reglamento priedo sąraše.
Pirmoji dalis taip pat taikoma veikliosioms medžiagoms, patvirtintoms pagal Reglamentą (EB) Nr. 1107/2009 remiantis 80 straipsnio 1 dalies pereinamojo laikotarpio priemonėmis.
2 straipsnis
Pereinamojo laikotarpio priemonės
1 straipsnis ir priedas netaikomi paraiškoms registruoti augalų apsaugos produktus, pateiktoms iki 2015 m. rugpjūčio 1 d.
3 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. kovo 11 d.

Labels: 1
6